B4-0112, 0113, 0114 και 0115/96

Ψήφισμα σχετικά με την ασφάλεια στη θάλασσα

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για την ασφάλεια στη θάλασσα, και ιδιαίτερα τις γνωμοδοτήσεις του της 9ης Μαρτίου 1994 σχετικά με την πρόταση οδηγίας του Συμβουλίου όσον αφορά κοινούς κανόνες και πρότυπα για τους οργανισμούς επιθεώρησης και εξέτασης πλοίων ((ΕΕ C 91, 28.03.1994, σελ. 99.)) και σχετικά με την πρόταση οδηγίας του Συμβουλίου όσον αφορά το ελάχιστο επίπεδο εκπαίδευσης για τα ναυτικά επαγγέλματα ((ΕΕ C 91, 28.03.1994, σελ. 109.)), και τα ψηφίσματά του της 11ης Μαρτίου 1994 σχετικά με την κοινή πολιτική για την ασφάλεια στη θάλασσα ((ΕΕ C 91, 28.03.1994, σελ. 301.)) και της 27ης Οκτωβρίου 1994 σχετικά με την ασφάλεια της ναυσιπλοΐας ((ΕΕ C 323, 21.11.1994, σελ. 176.)), ένα μήνα μετά την τραγωδία του «Estonia»,

- έχοντας υπόψη το ψήφισμα του Συμβουλίου σχετικά με την ασφάλεια των επιβατηγών πορθμείων roll-on/roll-off που εγκρίθηκε στις 22 Δεκεμβρίου 1994 και το οποίο περιελάμβανε όλα τα βασικά αιτήματα του Ευρωπαϊκού Κοινοβουλίου για την ασφάλεια στη θάλασσα,

- έχοντας υπόψη το νέο άρθρο 75 παράγραφος 1 της Συνθήκης ΕΚ, το οποίο εισήχθη με τη Συνθήκη για την Ευρωπαϊκή Ένωση και με το οποίο η ασφάλεια των μεταφορών περιλαμβάνεται μεταξύ των αρμοδιοτήτων της ΕΕ,

- έχοντας υπόψη το άρθρο 7Α της Συνθήκης περί ιδρύσεως της Ευρωπαϊκής Κοινότητας σχετικά με την εσωτερική αγορά και το άρθρο 5 σχετικά με τις υποχρεώσεις των κρατών μελών,

- έχοντας υπόψη τις προθέσεις της Επιτροπής σχετικά με την ασφάλεια στη θάλασσα, όπως αυτές διατυπώνονται στο νομοθετικό της πρόγραμμα για το 1996,

- έχοντας υπόψη τα αποτελέσματα της Διάσκεψης SOLAS για τη βελτίωση της ασφάλειας των επιβατηγών πλοίων τύπου ro-ro, η οποία διεξήχθη στο Λονδίνο από τις 20 έως τις 29 Νοεμβρίου 1995,

Α. λαμβάνοντας υπόψη ότι, πάνω από ένα χρόνο μετά την καταστροφή του «Estonia» και τις σημαντικές απώλειες ανθρωπίνων ζωών στη θάλασσα σε παρόμοια ατυχήματα, η Ευρωπαϊκή Ένωση θα πρέπει να προχωρήσει στη δημιουργία ενός ορθά ισορροπημένου πλαισίου μέτρων με στόχο την αύξηση της ασφάλειας των πορθμείων και των άλλων επιβατηγών πλοίων και σκαφών μεταφοράς φορτίων,

Β. εκτιμώντας ότι είναι απαραίτητο να θεσπισθεί, χωρίς καθυστέρηση, ένα συνεκτικό και αποτελεσματικό πλαίσιο για την ενίσχυση των εν ισχύ και νέων νομοθετικών διατάξεων προκειμένου να αποφεύγονται τα ατυχήματα στα επιβατικά και εμπορευματικά πλοία,

Γ. λαμβάνοντας υπόψη ότι η αυξανόμενη ζήτηση σκαφών ικανών να μεταφέρουν περισσότερους ανθρώπους και εμπορεύματα οδηγεί στη χρήση μεγαλύτερων πλοίων με ομοιόμορφα καταστρώματα, γεγονός που θέτει σε ακόμη μεγαλύτερο κίνδυνο τη βέλτιστη σταθερότητα των σκαφών αυτών και την ικανότητά τους να επιβιώνουν ύστερα από καταστροφική σύγκρουση και/ή σε αντίξοες συνθήκες θαλάσσης,

Δ. λαμβάνοντας υπόψη ότι οι έρευνες για τα ατυχήματα αυτά κατέδειξαν σειρά λαθών και παραλείψεων, που συνίστανται κυρίως σε τεχικές ανεπάρκειες και ανθρώπινα σφάλματα, ακατάλληλες συντηρήσεις και επιθεωρήσεις πλοίων, πεπαλαιωμένα σκάφη και επικίνδυνες καιρικές συνθήκες,

Ε. λαμβάνοντας υπόψη τη διεθνή φύση της ναυσιπλοΐας και την παρεπόμενη ανάγκη να αναγνωρισθούν και εγκριθούν διεθνώς αποδεκτά μέτρα για τα ποντοπόρα πλοία, τα οποία θα εφαρμόζονται κατά τρόπο ενιαίο από όλες τις χώρες,

ΣΤ. λαμβάνοντας υπόψη το μη ικανοποιητικό αποτέλεσμα της άσκησης για τη διακόμιση ατόμων σε περίπτωση κινδύνου που πραγματοποιήθηκε στο Ντόβερ στις 13 Ιανουαρίου 1996,

1. σημειώνει τα αποτελέσματα της Διάσκεψης SOLAS, η οποία διεξήχθη το Νοέμβριο του 1995, ιδίως δε την έγκριση των νέων ρυθμίσεων και συμφωνιών όσον αφορά τα επιβατηγά σκάφη τύπου ro-ro: αναβάθμιση του προτύπου σταθερότητας σε συγκρούσεις για τα σημερινά και τα νέα σκάφη, μείωση του αριθμού των ατόμων που επιβαίνουν σε πορθμεία ro-ro ενός υδατοστεγανού διαφράγματος, καθιέρωση πρότυπης μεθόδου δοκιμής για τον έλεγχο αντίστοιχων ειδικών απαιτήσεων ασφάλειας, ψήφισμα σχατικά με τις «περιφερειακές συμφωνίες επί ειδικών απαιτήσεων»[semigr ]

2. θεωρεί ότι οι συμφωνίες αυτές, από κοινού τόσο με τη δέσμη ρυθμίσεων και ψηφισμάτων που αφορούν τη βελτίωση των σωστικών μέσων και της εκκένωσης των πλοίων όσο και με το σύνολο των επιχειρησιακών και ναυτιλιακών απαιτήσεων που επίσης εγκρίθηκαν σε αυτή τη διάσκεψη, θα βελτιώσουν σημαντικά τις συνθήκες ασφαλούς πλεύσης, υπό την προϋπόθεση ότι θα εφαρμοσθούν στην πράξη και κατά τρόπο ενιαίο από όλες τις χώρες[semigr ]

3. υποστηρίζει πλήρως το έργο της Επιτροπής τόσο στο πλαίσιο του Διεθνούς Ναυτιλιακού Οργανισμού όσο και σε επίπεδο Ευρωπαϊκής Ένωσης, εκφράζει όμως τη λύπη του για το μάλλον αργό ρυθμό της Επιτροπής στο συγκεκριμένο τομέα τόσο κατά το προηγούμενο όσο και κατά το επόμενο έτος, όπως φαίνεται από το νομοθετικό πρόγραμμα της Επιτροπής για το 1996[semigr ]

4. εφιστά την προσοχή της Επιτροπής και των κρατών μελών στην ανάγκη να διασφαλισθεί η ενιαία εφαρμογή των κανόνων στην επικράτεια της Ευρωπαϊκής Ένωσης[semigr ]

5. καλεί την Επιτροπή να συμπληρώσει το ταχύτερο δυνατόν το πρόγραμμα εργασίας της στον τομέα αυτόν και να προτείνει νομοθεσία που να συνίσταται κυρίως σε μέτρα στους ακόλουθους τομείς:

α) χερσαία έργα υποδομής για δορυφορικό εξοπλισμό, ώστε να καθίσταται δυνατή η ταχεία απόκριση σε σκάφη που εκπέμπουν σήμα κινδύνου[semigr ]

β) ενίσχυση των εθνικών υπηρεσιών ακτοφυλακής, μεταξύ άλλων με τη βελτίωση του μεταξύ τους συντονισμού,

γ) δεσμευτικοί κανόνες σε ό,τι αφορά τις επιθεωρήσεις της δομικής ακεραιότητας του κύτους των σκαφών, σε συνδυασμό με ένα σύστημα μεγάλων προστίμων, εγκρινόμενο σε εθνικό επίπεδο, για αμέλεια και/ή παράλειψη που συντείνει στην πρόκληση θαλάσσιου ατυχήματος, ιδίως όταν υφίσταται απώλεια ανθρώπινης ζωής[semigr ]

6. καλεί την Επιτροπή να προτείνει κατάλληλη λύση για το πρόβλημα που έχει δημιουργηθεί όσον αφορά το σχεδιασμό των πλοίων ro-ro, λύση που θα βασίζεται σε υψηλά πρότυπα ασφαλείας[semigr ] εκφράζει την υποστήριξή του για τη σύναψη περιφερειακών συμφωνιών εντός της ΕΕ που έχουν ως στόχο τον καθορισμό υψηλότερων απαιτήσεων όσον αφορά τη σταθερότητα και την ασφάλεια των πλοίων[semigr ]

7. ζητεί από την Επιτροπή να προτείνει μέτρα που να διασφαλίζουν ότι όλα τα σκάφη που φέρουν σημαία τρίτης χώρας και χρησιμοποιούν έναν ή περισσότερους κοινοτικούς λιμένες θα συμμορφώνονται προς τις ίδιες απαιτήσεις ασφάλειας με τα πλοία που φέρουν σημαία κράτους μέλους και θα υποβάλλονται στο ίδιο σύστημα αυστηρών ελέγχων[semigr ]

8. επιδοκιμάζει τη θέση εκτός λειτουργίας των πλοίων με ένα κατάστρωμα και τη θέσπιση λειτουργικών μέτρων πλοήγησης[semigr ]

9. καλεί την Επιτροπή και τα κράτη μέλη να εξασφαλίσουν την αυστηρή εφαρμογή της πρόσφατα εγκριθείσης οδηγίας για τον Κρατικό Λιμενικό Έλεγχο προκειμένου να αποκλεισθούν τα σκάφη με ανεπαρκείς προδιαγραφές - συνήθως με σημαία ευκαιρίας - από τα ύδατα της ΕΕ[semigr ]

10. καλεί την Επιτροπή να προτείνει έρευνα για τη διασφάλιση εναρμονισμένων πρότυπων μεθόδων δοκιμής και κριτηρίων υψηλού επιπέδου, έτσι ώστε να κατοχυρωθεί η πραγματική και συνεπής τήρηση των απαιτήσεων σταθερότητας, σε περιπτώσεις κατά τις οποίες πραγματοποιείται υπέρβαση του προτύπου σταθερότητας σε συγκρούσεις SOLAS 90[semigr ]

11. εκτιμά ότι η ύπαρξη ανθρωπίνου σφάλματος σε ένα υψηλό ποσοστό θαλασσίων ατυχημάτων οφείλεται σε ένα μεγάλο αριθμό παραγόντων, όπως η έλλειψη κατάρτισης, οι κακές συνθήκες εργασίας, η ανεπάρκεια των συνθηκών υγείας και ασφάλειας στο πλοίο, το υπερβολικά μεγάλο ωράριο εργασίας και η ανεπάρκεια των πληρωμάτων[semigr ] καλεί την Επιτροπή να επανεξετάσει το ζήτημα της επάρκειας του πληρώματος και των περιόδων ανάπαυσης, να απαγορεύσει την ανάθεση της οδήγησης του πλοίου σε ένα και μόνο πρόσωπο, να ασχοληθεί με το πρόβλημα της κόπωσης και ιδίως των υπερβολικών υπερωριών και να μεριμνήσει ώστε οι αξιωματικοί και το πλήρωμα να κατανοούν πλήρως τις οδηγίες που δίδονται σε μία κοινή γλώσσα[semigr ]

12. ζητεί από την Επιτροπή και το Συμβούλιο να προαγάγουν τον ευρωπαϊκό στόλο, ο οποίος κατά τις τελευταίες δεκαετίες βρίσκεται σε συνεχή κάμψη, με την έγκριση θετικών μέτρων όπως το νηολόγιο EUROS, να επιβάλουν τα απαραίτητα πρότυπα και να συμβάλουν στην εξάλειψη από το ναυτικό εμπόριο των πλοίων που δεν τηρούν τις προδιαγραφές[semigr ]

13. καλεί την Επιτροπή και το Συμβούλιο να εφαρμόσουν βελτιωμένα περιβαλλοντικά πρότυπα, καθώς και να προβούν σε αποτελεσματικό συντονισμό των μέτρων ελέγχου σε όλα τα κράτη μέλη, καθορίζοντας ένα δίκτυο διαδρομών για τις θαλάσσιες μεταφορές επικίνδυνων εμπορευμάτων και εμπορευμάτων που μολύνουν το περιβάλλον, το οποίο να αποφεύγει τις οικολογικά ευαίσθητες παράκτιες περιφέρειες, και να ενισχύσουν το μηχανισμό παρακολούθησης της μόλυνσης των θαλάσσιων υδάτων[semigr ]

14. καλεί την Επιτροπή να υποβάλει προτάσεις για νέα επιβατηγά σκάφη, συμπεριλαμβανομένων των πορθμείων μεγάλης ταχύτητας και των καταμαράν[semigr ]

15. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο, στις κυβερνήσεις των κρατών μελών και στα κράτη που έχουν υποβάλει αιτήσεις προσχώρησης καθώς και σε όλες τις αρμόδιες ναυτιλιακές υπηρεσίες.